David Noël

David Noël (s. 10. huhtikuuta 1999 Quebec, Kanada) on kanadalainen jääkiekkopuolustaja, joka pelaa Britannian EIHL-liigan englantilaisjoukkue Nottingham Panthersissa.
Ura.
Seuraura.
Noëlin kasvattajaseura on AHM Quebec-Chaudiere-Appala. Hän vietti juniorivuotensa pääasiassa kotikaupungissaan Quebecissä. Chicoutimi Saguenéens varasi Noëlin 35. pelaajana QMJHL:n varaustilaisuudessa 2015. Hän pelasi kauden 2015–2016 pääasiassa vielä QMAAA-juniorisarjan Séminaire St-François Blizzardissa, jonka tehokkain puolustaja Noël oli tehoilla 18+16=34. Hän voitti koko sarjan puolustajien maalipörssin ja sijoittui puolustajien pistepörssissä kolmanneksi. Noël palkittiin kauden päätteeksi QMAAA:n yhteisöpalvelupalkinnolla. Hän debytoi myös Saguenéensin QMJHL-joukkueessa, jossa Noël pelasi kaksi ottelua.
Kesken kauden 2016–2017, tammikuussa 2017 Chicoutimi Saguenéens kauppasi Noëlin ja hyökkääjä Jake Smithin sekä vuoden 2017 toisen ja vuoden 2019 kolmannen kierroksen varausvuorot Val-d’Or Foreursiin vaihdossa puolustaja Oliver Galipeauun ja vuoden 2017 viidennen kierroksen varausvuoroon. Noël oli kahdeksalla osumallaan Foreursin eniten maaleja tehnyt puolustaja. Kaikkiaan hän teki QMJHL:n runkosarjassa tulokaskautensa aikana 65 ottelussa tehot 11+21=32. Pudotuspeleissä Noël pelasi kymmenen ottelua tehopistein 2+6=8.
St. Louis Blues varasi Noëlin viidennellä kierroksella 130. pelaajana . Kaudella 2017–2018 hän voitti pelipaikastaan huolimatta Val-d’Or Foreursin QMJHL-joukkueen sisäisen piste- ja maalipörssin tehoilla 14+32=46. Noëlin teholukema -53 oli kuitenkin koko liigan heikoin. QMJHL-kauden päätyttyä huhtikuussa 2017 hän liittyi koesopimuksella AHL-joukkue San Antonio Rampageen, jossa Noël pelasi yhden runkosarjaottelun ilman tehopisteitä.
Kaudella 2018–2019 Noël nousi Val-d’Or Foreursin kapteeniksi. Hän oli 13 osumallaan joukkueen eniten maaleja tehnyt puolustaja. Noël ei lopulta tehnyt kahden vuoden aikana missään vaiheessa NHL-tulokassopimusta hänet varanneen St. Louis Bluesin kanssa, joten Noëlin pelaajaoikeudet seuraan raukesivat kesäkuussa 2019. Hän jatkoi kaudella 2019–2020 Foreursissa.
Vuodet 2020–2024 Noël kävi Université du Québec à Trois-Rivières'n yliopistoa. "Freshman-vuosi" 2020–2021 hänellä jäi kokonaan pelaamatta, kun U Sportsin kausi peruuntui koronaviruspandemian vuoksi. "Sophomore-vuotenaan" 2021–2022 Noël voitti OUA:n mestaruuden ja U Sports University Cupin. "Junior-vuotensa" 2022–2023 hän voitti OUA:n mestaruuden. Noël oli seitsemällä osumallaan UQTR:n eniten maaleja tehnyt puolustaja. "Senior-vuotenaan" 2023–2024 hän nousi joukkueen kapteeniksi. Noël oli UQTR:n tehokkain puolustaja, kolmanneksi paras maalintekijä ja neljänneksi paras pistemies tehoilla 12+13=25, joilla hän voitti OUA:n puolustajien pistepörssin ja jakoi puolustajien pistepörssin voiton Windsorin Holden Walen kanssa. Noël voitti sarjan mestaruuden. Hänet valittiin OUA:n itäisen divisioonan parhaaksi puolustajaksi ja ensimmäiseen tähdistökentälliseen. Noël voitti myös U Sports University Cupin hopeaa.
Viimeisen yliopistokautensa päätteeksi maaliskuussa 2024 Noël siirtyi loppukevääksi ECHL-joukkue Kansas City Mavericksiin. Hän pelasi siellä yhdeksän runkosarjaottelua ilman tehopisteitä ja yhdeksän pudotuspeliottelua tehden kolme syöttöpistettä. Noël voitti liigan runkosarjan mestaruuden, Brabham Cupin. Kesäkuussa hän teki Mavericksin kanssa vuoden mittaisen jatkosopimuksen. Noël pelasi siellä alkukaudella 2024–2025 29 ottelua tehopistein 10+15=25, kunnes joulukuussa hän jätti seuran. Uudenvuodenpäivänä tammikuussa 2025 Noëlin uutisoitiin siirtyvän loppukauden kattavalla sopimuksella SM-liigajoukkue Hämeenlinnan Pallokerhoon.
Kaudeksi 2025–2016 Noël siirtyi vuoden mittaisella sopimuksella Britannian EIHL-liigan englantilaisjoukkue Nottingham Panthersiin.
Maajoukkueura.
Noël pelasi alle 18-vuotiaiden MM-kilpailuissa vuonna 2017.
Muuta.
Noëlin isoveli Marc-André pelasi jääkiekkoa hyökkääjänä 17-vuotiaaksi asti.